Oficiālais Vēstnesis L 296 , 14/11/2001 Lpp. 0010 - 0018



Protokols, ar ko nosaka zvejas iespējas un finanšu iemaksas, kuras paredzētas Eiropas Ekonomikas kopienas un Madagaskaras Demokrātiskās Republikas nolīgumā par zveju pie Madagaskaras krastiem, laika posmam no 2001. gada 21. maija līdz 2004. gada 20. maijam 1. pants Ievērojot nolīguma 2. pantu, licences, ar ko atļauj zveju Madagaskaras zvejas zonā, piešķir 40 tunzivju saldētājseineriem un 40 āķu zvejas kuģiem pelaģiskai zvejai trīs gadu laika posmam, sākot no 2001. gada 21. maija. Turklāt pēc Kopienas lūguma atļaujas var piešķirt citu zvejas kuģu kategorijām saskaņā ar nosacījumiem, kas jāparedz nolīguma 9. pantā minētajai Apvienotajai komitejai. 2. pants 1. Nolīguma 7. pantā minētā finanšu iemaksa ir EUR 825000 gadā (kurā ietverta EUR 308000 liela finansiāla kompensācija, kas jāsamaksā ne vēlāk kā katra gada 30. novembrī, un EUR 517000 liela summa šā protokola 3. pantā minētajiem pasākumiem). 2. Finanšu iemaksa attiecas uz 11000 tonnu tunzivju nozveju gadā Malagasijas ūdeņos; ja tunzivju daudzums, ko Kopienas kuģi noķēruši Madagaskaras zvejas zonā, pārsniedz šo svaru, iepriekšminēto summu proporcionāli palielina. 3. Finansiālo kompensāciju pārskaita uz kontu, ko Malagasijas iestādes norāda Valsts kases vārdā. 3. pants 1. Še turpmāk izklāstītos pasākumus finansē no finanšu iemaksas, kas paredzēta 2. panta 1. punktā, nepārsniedzot EUR 517000 gadā, šo summu sadalot šādi: a) EUR 80000 Malagasijas zinātniskajām programmām, kas paredzētas, lai pilnveidotu zināšanas par zivsaimniecības resursiem un nodrošinātu noturīgu to apsaimniekošanu. Pēc Madagaskaras valdības lūguma šī iemaksa var būt kā palīdzība to izmaksu segšanai, kas radušās, rīkojot starptautiskas sanāksmes, lai pilnveidotu zināšanas par attiecīgajām sugām un zivsaimniecības resursu apsaimniekošanu; b) EUR 267000 zvejas pārraudzības, pārbaužu un uzraudzības sistēmai; c) EUR 100000 mācību stipendiju un mācības kursu finansēšanai, kā arī jūrnieku apmācībai; d) EUR 70000 palīdzībai tradicionālās zivsaimniecības attīstībā. 2. Summas, kas minētas a), b) un d) apakšpunktā, dara pieejamas ministrijai, kas atbild par zivsaimniecību, ne vēlāk kā katra gada 30. novembrī, un tās pārskaita uz Malagasijas kompetento iestāžu banku kontiem. 3. Summu, kas minēta c) apakšpunktā, dara pieejamu ministrijai, kas atbild par zivsaimniecību, un pārskaita to uz bankas kontiem, ko tā norādījusi, atbilstoši tās izmantošanai. 4. Malagasijas kompetentās iestādes ne vēlāk kā trīs mēnešus pēc šā protokola spēkā stāšanās dienas nosūta Eiropas Kopienu Komisijai gada pārskatu par to līdzekļu izlietojumu, kas piešķirti 1. punktā paredzētajiem pasākumiem, un par šo pasākumu īstenošanu un sasniegtajiem rezultātiem. Eiropas Kopienu Komisija patur tiesības pieprasīt papildu informāciju no ministrijas, kas atbild par zivsaimniecību. Ņemot vērā to, kā norit šo pasākumu īstenošana praksē, un pēc apspriedes ar Malagasijas kompetentajām iestādēm Apvienotajā komitejā, Eiropas Kopienu Komisija var pārskatīt attiecīgos maksājumus. 4. pants Ja Kopiena neveic šā protokola 2. un 3. pantā minētos maksājumus, zvejas nolīguma darbību var apturēt. 5. pants Ja smagi apstākļi, kas nav saistāmi ar dabas parādību, kavē zvejas darbību Madagaskaras zvejas zonā, Eiropas Kopiena var apturēt finanšu iemaksas maksājumu, ja iespējams, pēc tam, kad ir notikušas iepriekšējas pārrunas abu pušu starpā. Finanšu iemaksas maksājumus sāk veikt no jauna pēc tam, kad situācija ir normalizējusies un kad notikušas pārrunas abu pušu starpā, kas apstiprina to, ka ir iespējams atjaunot parasto zvejas darbību. 6. pants Eiropas Ekonomikas kopienas un Madagaskaras Demokrātiskās Republikas nolīguma par zveju pie Madagaskaras krastiem pielikums ar šo tiek atcelts un aizstāts ar šā protokola pielikumu. 7. pants Šis protokols stājās spēkā parakstīšanas dienā. To piemēro no 2001. gada 21. maija. -------------------------------------------------- PIELIKUMS NOSACĪJUMI, KAS REGLAMENTĒ KOPIENAS KUĢU ZVEJAS DARBĪBU MADAGASKARAS ZVEJAS ZONĀ 1. LICENČU PIETEIKUMS UN TO IZSNIEGŠANA Procedūra tādu licenču pieteikumu iesniegšanai un tādu licenču izdošanai, kas Kopienas kuģiem atļauj zvejot Malagasijas ūdeņos, ir šāda. a) Ar sava pārstāvja starpniecību Madagaskarā Eiropas Kopienu Komisija iesniedz Malagasijas iestādēm: - vismaz 20 dienas pirms vēlamā derīguma termiņa sākuma — licences pieteikumu, ko aizpildījis kuģa īpašnieks par katru kuģi, attiecībā uz kuru tiek lūgta atļauja zvejot saskaņā ar nolīgumu, - ikgada pieteikumu iepriekšējai atļaujai ieiet Madagaskaras teritoriālajos ūdeņos; šāda atļauja ir spēkā visu licences derīguma laiku. Licences pieteikumus iesniedz, aizpildot veidlapu, ko šim nolūkam paredzējusi Madagaskara, atbilstoši paraugam, kas dots 1. papildinājumā; tiem pievieno pierādījumu par avansa maksājumu, kas pienākas no kuģa īpašnieka. b) Licences izsniedz konkrētam kuģim un tās nav nododamas tālāk. Tomēr nepārvaramu iemeslu (force majeure) gadījumā viena kuģa licenci var aizstāt ar jaunu licenci citam kuģim ar līdzīgām tehniskām īpašībām, ja to lūdz Eiropas Kopienu Komisija. Aizvietotā kuģa īpašnieks anulēto licenci nodod atpakaļ Malagasijas ministrijai, kas atbild par jūras zvejniecību, ar Eiropas Kopienu Komisijas delegācijas Madagaskarā starpniecību. Jaunajā licencē ieraksta: - izdošanas datumu, - to, ka ar to anulē un aizstāj iepriekšējā kuģa licenci. Maksa, kas paredzēta nolīguma 5. pantā, nav jāmaksā par atlikušo derīguma laiku. c) Malagasijas iestādes nosūta licences Eiropas Kopienu Komisijas pārstāvim Madagaskarā. d) Licencēm vienmēr jāatrodas uz kuģa; tomēr, saņemot paziņojumu par avansa maksājumu, ko Malagasijas iestādēm nosūtījusi Eiropas Kopienu Komisija, kuģus ieraksta to kuģu sarakstā, kuriem atļauts zvejot, šo sarakstu savukārt nosūtot Malagasijas iestādēm, kuras atbild par zivsaimniecības pārbaudēm. Minētās licences kopiju var saņemt pa faksu, gaidot, kamēr tiek atsūtīta licence; minēto kopiju glabā uz kuģa. e) Tunzivju zvejas kuģu īpašniekiem jābūt savam pārstāvim Madagaskarā. f) Malagasijas iestādes pirms nolīguma stāšanās spēkā paziņo par maksu un avansa maksājumu samaksas kārtību, ieskaitot informāciju par bankas kontiem. 2. LICENČU DERĪGUMS UN MAKSU VEIKŠANA a) Neatkarīgi no nolīguma 4. panta 4. punkta, licences ir spēkā vienu gadu. Tās var atjaunot. b) Maksa ir EUR 25 par tonnu zivju, kas noķertas ūdeņos, uz kuriem attiecas Malagasijas jurisdikcija. Licences tiek izsniegtas pēc tam, kad Malagasijas Valsts kasei samaksāts ikgadējais avansa maksājums EUR 2500 apmērā par tunzivju seineri, EUR 1500 apmērā par āķu zvejas kuģi pelaģiskai zvejai ar vairāk nekā 150 BRT un EUR 1100 apmērā par āķu zvejas kuģi pelaģiskai zvejai ar 150 BRT vai mazāku BRT. Šīs summas atbilst nodoklim, kas jāmaksā attiecīgu par 100 tonnu, 60 tonnu un 44 tonnu lielu gada nozveju Madagaskaras zvejas zonā. 3. NOZVEJAS DEKLARĀCIJA UN MAKSU PĀRSKATS a) Kuģi, kam atļauts zvejot Madagaskaras zvejas zonā saskaņā ar nolīgumu, ar Eiropas Kopienu Komisijas delegācijas Madagaskarā starpniecību paziņo savas nozvejas statistiku Malagasijas Zvejas pārraudzības centram saskaņā ar šādu procedūru. Par katru zvejas laika posmu, ko tunzivju seineri un āķu zvejas kuģi pelaģiskai zvejai pavadījuši Madagaskaras zvejas zonā, tiek aizpildīta zvejas veidlapa, kas atbilst 2. papildinājumā dotajam paraugam. Veidlapas nosūta iepriekšminētajām kompetentajām iestādēm katru gadu ne vēlāk kā 30. septembrī. Veidlapas jāaizpilda salasāmi un tās jāparaksta kuģa kapteinim. Turklāt tās jāaizpilda visiem kuģiem, kas ieguvuši licenci, pat ja tie nav zvejojuši. b) Ja netiek izpildīti minētie noteikumi, Malagasijas iestādes patur tiesības apturēt pārkāpēja kuģa licences darbību līdz brīdim, kad tiek pabeigtas formalitātes. Šādos gadījumos nekavējoties tiek informēta Eiropas Kopienu Komisijas delegācija Madagaskaras Republikā. c) Katra kalendārā gada beigās Eiropas Kopienu Komisija sastāda par zvejas gadu veicamo maksājumu galīgo pārskatu, ņemot vērā iepriekš 2. panta b) punktā norādītos avansa maksājumus un maksas. Šo pārskatu sastāda, izmantojot nozvejas pārskatu, kam par pamatu ņemtas nozvejas deklarācijas, kuras aizpildījis katrs kuģa īpašnieks. Nozvejas pārskats jāapstiprina zinātniskiem institūtiem, kuru kompetencē ietilpst nozvejas statistikas pārbaudīšana, piemēram, IRD (Pētniecības un attīstības institūts), IEO (Spānijas Okeanogrāfijas institūts) vai USTA (Ancerananas Tunzivju statistikas birojs). Maksu galīgo pārskatu, ko sastādījusi Eiropas Kopienu Komisija, nosūta Malagasijas Zvejas pārraudzības centram apstiprināšanai. Pārraudzības centram 30 dienu laikā jāpaziņo jebkāda atbildes rīcība. Pēc minētā laika posma maksu pārskatu nosūta kuģu īpašniekiem. Domstarpību gadījumā puses rīko apspriedes, lai izveidotu galīgo pārskatu, lai pēc tam to paziņotu kuģu īpašniekiem. Kuģu īpašnieki veic visus papildu maksājumus Malagasijas zivsaimniecības iestādēm 30 dienu laikā pēc galīgā pārskata paziņošanas. Tomēr, ja maksu aprēķins ir mazāks nekā avansa maksājumi, kas minēti 2. punkta b) apakšpunktā, kuģa īpašnieks nevar atgūt pārpalikumu. 4. SAZIŅA Kapteiņi savu nodomu ievest savu kuģi Madagaskaras zvejas zonā vai izvest kuģi no tās vismaz 24 stundas iepriekš dara zināmu Malagasijas Zvejas pārraudzības centram pa radio (dubulta frekvence 8755 Tx 8231 Rx USB) vai faksu (261-20-22-49014). Ziņojot par savu nodomu atstāt zvejas zonu, tie dara zināmus arī paredzētos nozvejas apmērus laikā, kad viņu kuģis atradās Madagaskaras zvejas zonā. Radio raidīšana jāveic darba laikā un darbdienās, kādas ir noteiktas Madagaskarā. 5. NOVĒROTĀJI Pēc tās ministrijas lūguma, kas atbild par zivsaimniecību, tunzivju seineri un āķu zvejas kuģi pelaģiskai zvejai uzņem uz kuģa novērotāju, kurš ir uzskatāms par virsnieku. Laiku, ko novērotāji pavada uz kuģa, nosaka ministrija, kura atbild par zivsaimniecību, bet parasti tas nav ilgāks par laiku, kas vajadzīgs, lai viņi veiktu savus pienākumus. Novērotāju īpašā darbība ir izklāstīta 3. papildinājumā. Nosacījumus, kuri reglamentē tā uzkāpšanu uz kuģa, nosaka ministrija, kas atbild par zivsaimniecību un ko pārstāv Zvejas pārraudzības centrs. Kuģu īpašnieki vai to pārstāvji vismaz divas dienas pirms kuģa ierašanās kādā Malagasijas ostā par to informē Zvejas pārraudzības centru. Kuģu īpašnieki ar savu pārstāvju starpniecību samaksā EUR 17 Malagasijas valdībai (Zvejas pārraudzības centram) par katru dienu, ko novērotājs pavada uz tunzivju seinera vai āķu zvejas kuģa pelaģiskai zvejai klāja. Izdevumus, kas saistīti ar iebraukšanu Malagasijas ostā, kurā uz klāja kāpj novērotājs, sedz Malagasijas valdība. Izdevumus, kas saistīti ar novērotāja uzņemšanu uz klāja un viņa izsēdināšanu krastā ārpus Madagaskaras, sedz kuģa īpašnieks. Novērotāju skaits, ko var uzņemt uz kuģa klāja, nepārsniedz 30 % no Kopienas kuģiem, kuri darbojas Madagaskaras zvejas zonā. Laiks, ko novērotājs pavada uz kuģa, ir atkarīgs no attāluma, kādu kuģis veic reisā pa Madagaskaras zvejas zonu. Ja novērotājs neierodas norunātajā laikā un vietā, kā arī neierodas turpmāko divpadsmit stundu laikā pēc norunātā laika, kuģa īpašnieks tiek automātiski atbrīvots no savām saistībām uzņemt novērotāju uz kuģa. Ja kuģis kavējas ar došanos ceļā, līdz faktiskai iekāpšanai kuģī novērotāja izmaksas sedz kuģa īpašnieks. 6. JŪRNIEKU NODARBINĀŠANA Tunzivju seineru un āķu zvejas kuģu pelaģiskai zvejai flote visu zvejas sezonu Madagaskaras zvejas zonā nodarbina vismaz 40 Malagasijas jūrniekus. Par nodarbināto jūrnieku algām vienojas kuģu īpašnieku pārstāvji un attiecīgie jūrnieki. Algās jāietver sociālais nodrošinājums. Jūrnieku darba līgumus noslēdz attiecīgie pārstāvji un jūrnieki. Ja tunzivju seineru un āķu zvejas kuģu pelaģiskai zvejai flote nespēj pieņemt darbā 40 jūrniekus, kuģu īpašniekiem jāmaksā kompensācija par jūrniekiem, kas nav pieņemti darbā; kompensācijas summu uz zvejas sezonas laiku nosaka Apvienotā komiteja, kas paredzēta nolīguma 9. pantā. Šo naudu jāizmanto, lai apmācītu Malagasijas zvejniekus, un to ieskaita kontā, kura numuru paziņo pārstāvjiem. 7. ZVEJAS ZONAS Kopienas kuģiem ir piekļuve visiem ūdeņiem, uz kuriem attiecas Madagaskaras jurisdikcija, ārpus divpadsmit jūras jūdžu piekrastes zonas. Ja ministrija, kas atbild par zivsaimniecību, nolemj uzstādīt eksperimentālas zivju savākšanas ierīces (ZSI), tā informē Eiropas Kopienu Komisiju un attiecīgo kuģu īpašnieku pārstāvjus, norādot ierīču ģeogrāfisko atrašanās vietu. Sākot no 30. dienas pēc šādas paziņošanas, aizliegts tuvoties ZSI tuvāk par 1,5 jūras jūdzēm. Par jebkuras ZSI demontāžu nekavējoties jāpaziņo tām pašām pusēm. 8. OSTAS IEKĀRTU IZMANTOŠANA Madagaskaras iestādes un tie, kas gūst labumu no nolīguma, izstrādās nosacījumus ostu iekārtu izmantošanai. 9. ZVEJAS DARBĪBU PĀRBAUDE UN UZRAUDZĪBA Kuģi, kam izsniegta licence, atļauj uzkāpt uz kuģa un veikt savus pienākumus, kā arī palīdz visām amatpersonām, ko attiecīgi pilnvarojusi Madagaskaras Republika un kas atbildīgas par zvejas darbības pārbaudi un uzraudzību. Kopienas kuģus, kuri zvejo saskaņā ar nolīgumu, uzrauga ar satelītu saskaņā ar nosacījumiem, par kuriem vienojušās puses. 10. PĀRKRAUŠANA Ja zivis pārkrauj, tunzivju saldētājseineri nodod zivis, ko tie neplāno paturēt, uzņēmumam vai iestādei, kuru noteikušas Malagasijas iestādes, kas atbild par zivsaimniecību. 11. PAKALPOJUMU SNIEGŠANA Kopienas kuģu īpašnieki, kas darbojas Malagasijas zvejas zonā, realizē pozitīvu diskrimināciju par labu Malagasijas pakalpojumiem (kuģa korpusa zemūdens daļas remonts, pārkraušana, degvielas iepildīšana tvertnēs, nosūtīšana utt.). 12. PROCEDŪRA PĀRMEKLĒŠANAS GADĪJUMĀ a) Informācijas pārsūtīšana Malagasijas ministrija, kas atbildīga par zivsaimniecību, 48 stundu laikā informē delegāciju un karoga valsti par jebkura tāda kuģa pārmeklēšanu, kurš peld ar Kopienas dalībvalsts karogu un kurš zvejo saskaņā ar zvejniecības nolīgumu Madagaskaras zvejas zonā, un pārsūta īsu ziņojumu par apstākļiem un iemesliem, kas izraisīja nepieciešamību veikt šo pārmeklēšanu. Delegāciju un karoga valsti informē par jebkādiem uzsāktiem tiesas procesiem un piemērotiem sodiem. b) Izlīgums pārmeklēšanas gadījumā Saskaņā ar likumu par zvejniecību un ar to saistītajiem noteikumiem izlīgumu var panākt: - vai nu ar mierizlīgumu — šādā gadījumā sodanaudas lielumu nosaka saskaņā ar Malagasijas tiesību aktiem, kas paredz minimālās un maksimālās summas, - vai tiesvedības ceļā, ja mierizlīgums nav iespējams, atbilstoši Malagasijas tiesību aktiem. c) Kuģi atbrīvo un tā apkalpei atļauj atstāt ostu: - vai nu tiklīdz kā ir izpildītas saistības, kas noteiktas ar mierizlīguma procedūru, uzrādot kvīti, kura apliecina izlīgumu, vai - kad tiek uzrādīti pierādījumi, ka ir iemaksāts bankas galvojums, gaidot tiesvedības pabeigšanu. --------------------------------------------------